|  |  |  |
| --- | --- | --- |
| **Elem tartalma: A gyónás menete, lelki tükör** | | Kategória: ima |
| Szerkesztő(k): Tiszamenti Nagyboldogasszony Közösség | | Esemény: Tábor |
| Kapcsolódó téma: Szentségek | Kapcsolódó előadás: | |
| Régió: Tisza | Település: Tiszaföldvár | Időpont: 2022.07. |

Kapcsolódó anyagok:

2022\_07\_szentsegek\_ajándékok\_Istentol\_negy\_foeloadas\_ossz\_tabor

2022\_07\_szentsegek\_tema\_es\_esemenyosszegzo\_ossz\_tabor

Törzsanyag:

## SZENTGYÓNÁS

**Köszönj**, majd mondd el a bevezető imát:

**„Gyónom a mindenható Istennek és neked lelkiatyám, hogy utolsó gyónásom óta (ill. kiskoromtól fogva) ezeket a bűnöket követtem el.”**

Az elvégzett lelkiismeretvizsgálat és őszinte bűnbánat után most kell bűneinket megvallani, megbeszélni és az eligazítás, tanácsadás után - odafigyelve a javasolt elégtételre, - elmondani a bánat-imát:

**„Teljes szívemből bánom minden bűnömet, mert azokkal a Jóistent megbántottam. Ígérem, hogy Isten segítségével a jóra törekszem, a bűnt és a bűnre vezető alkalmat elkerülöm.”**

Ezt követi a gyóntató atya feloldozása, aminek végén vess keresztet és válaszold: **„Ámen”**.

A szentgyónás a közös hálaadással zárul, amelyben a gyóntató atya szavai - „Magasztaljuk Istent, mert jóságos hozzánk!”- után mondd: **„Mert örökké szeret minket!”**

Az **elköszönést** követően igyekezz méltó módon és megfelelő körülmények között elvégezni az elégtételt.

Az Istennel való kiengesztelődésnek a folytatása az emberekkel való kiengesztelődés gyakorlata.

## LELKIISMERETVIZSGÁLAT és BŰNBÁNAT

A keresztény élet nem bűnkeresés, hanem Krisztus-követés. Nem azért vizsgáljuk meg lelkiismeretünket, hogy minél több bűnt fedezzünk fel, hanem azért, hogy megkeressük, mit kíván tőlünk Jézus, hogyan tudnánk Őt még jobban követni, mi akadályozza bennünk a szeretet tökéletes kibontakozását.

**Szeretem-e Istent, a mi mennyei Atyánkat, iránymutató-e az Ő szava az életemben?**

* Ismerem-e hitünk tanítását, odafigyelek-e Isten üzenetére a filmekben, olvasmányokban, hitoktatóm tanításában?
* Szeretek-e találkozni Vele szentmisén, hittanórákon, lelki közösségekben?
* Szeretek-e beszélgetni Vele imáimban, gyónásaimban, hétköznapjaimban?
* Hitvallásom megmutatkozik-e személyes életvitelemben? Példa vagyok-e környezetem számára?
* Szavaimban és tetteimben Istent és az Ő szeretetét képviselem-e?

**Szeretem-e embertársaimat, ahogyan Jézus szeretett minket?**

* Megbecsülöm-e szüleimet, figyelemmel és szeretettel fogadom-e szavukat, tanításukat?
* Megbízhatnak-e bennem a szüleim, nevelőm, barátaim és a társaim, mert becsületes, igazmondó és őszinte vagyok?
* Segítek-e szüleimnek, nevelőimnek, társaimnak és a rászorulóknak, megvédem-e őket a bántásoktól?
* Lelkiismeretesen elvégzem-e, becsülettel teljesítem-e közösségi és egyéni feladataimat?
* Megbocsátó vagyok-e másokkal szemben, tetteimmel és szavaimmal békességre törekszem-e?

**Tudtam-e másokat magam elé helyezni, nem voltam-e önző?**

* Hiú voltam, tiszteletlen vagy lenéző másokkal szemben.
* Ha megbántottak, sokáig megtartottam haragomat.
* Önfejűségemben nem hallgattam mások szavára.
* Vakmerően kockáztattam magam és mások életét, egészségét.
* Erőszakos voltam, bántottam másokat szavaimmal vagy tetteimmel.
* Irigység töltött el mások javának láttán, elvettem mások tulajdonát.
* Hazugsággal, elhallgatással megtévesztettem társaimat, saját magamat hamis módon, szebb színben tüntettem fel, rágalmaztam másokat.
* Eluralkodtak rajtam a szenvedélyeim: lustaság, falánkság, játékszenvedély (számítógépes játékok, televízió-nézés)
* Szemérmetlen, kihívó és kirívó voltam öltözködésemben viselkedésemben.
* Eltitkoltam saját javaimat mások elől, fukar, szűkmarkú voltam másokkal.
* Képmutatásból, figyelmetlenségből elpocsékoltam mások, önmagam javait.
* Nem vállaltam egyéni vagy közösségi feladatot, mert nem az én dolgom, végezzék el azokat mások.
* Nem volt bennem részvét a bajban lévő iránt, elmulasztottam a segítségnyújtást.

Eszközigény: